Baldvin hóf störf hjá Íslenska dansflokknum haustið 2019 . Baldvin Þór Magnússon hóf ferilinn sem einn af textasmiðum og lagahöfundum rapphljómsveitarinnar Forgotten Lores upp úr aldamótunum . Eftir útskrift úr hljóðtækninámi frá SAE Institute of Technology í New York 2008 hefur Baldvin starfað sem hljóðhönnuður og tæknimaður , aðallega hjá Leikfélagi Reykjavíkur en einnig með sjálfstæðum dans - og leikhópum og tónlistarfólki af ýmsu tagi bæði hér á landi og í Danmörku . Þar má m.a. nefna Á Vit / Journey ; samstarfsverkefni Gus Gus og Reykjavik Dance Productions , menningarhátíðina Lys Over Lolland í Danmörku og matarleiksýninguna Vølvens Spådom með Teater Republique í Kaupmannahöfn . Baldvin hefur unnið við margar af helstu sýningum Borgarleikhússins og Íslenska dansflokksins síðustu ár , til að mynda Ríkharð þriðja , Club Romantica , Black Marrow og Fórn . Árið 2016 hlaut hann Grímuverðlaunin í flokknum hljóðmynd ársins fyrir dansverkið Og Himinninn Kristallast í sviðsetningu Íslenska dansflokksins og sömu verðlaun árið 2018 fyrir dansverkið Crescendo eftir Katrínu Gunnarsdóttur .